## Poslovnik o radu Komisije za praćenje rada Hrvatske mreže konzultanata

### NN 133/1997 (10.12.1997.), Poslovnik o radu Komisije za praćenje rada Hrvatske mreže konzultanata

# MINISTARSTVO GOSPODARSTVA I HRVATSKA GARANCIJSKA AGENCIJA

Na temelju članka 2. stavka 3. Ugovora o poslovnoj suradnji na realizaciji
Hrvatske mreže konzultanata za malo gospodarstvo (u daljnjem tekstu Ugovora),
Ministarstvo gospodarstva i Hrvatska garancijska agencija donosi

## **POSLOVNIK**

### **O RADU KOMISIJE ZA PRAĆENJE RADA HRVATSKE MREŽE KONZULTANATA**

Članak 1.

Ovim Pravilnikom uređuje se način rada Komisije za praćenje rada Hrvatske
mreže konzultanata.

Članak 2.

Komisiju za praćenje rada Hrvatske mreže konzultanata čini po jedan
predstavnik Ministarstva gospodarstva, Ministarstva financija i Hrvatske
garancijske agencije. Svaki član Komisije ima zamjenika.

Članak 3.

Sjedište Komisije za praćenje rada Hrvatske mreže konzultanata je pri
Ministarstvu gospodarstva, Zagreb, Ulica grada Vukovara 78.

Članak 4.

Komisija za praćenje rada Hrvatske mreže konzultanata ima svoj žig s
tekstom po rubu kruga, Komisija za praćenje rada Hrvatske mreže konzultanata,
Zagreb. Promjer žiga je 3 cm.

Članak 5.

Komisija za praćenje rada Hrvatske mreže konzultanata osniva se radi:

- davanja prethodne suglasnosti za sklapanje i raskid ugovora između
Croateha d.o.o. i izabranog konzultanta za malo gospodarstvo,

- usvajanje prijedloga Pravila o radu Hrvatske mreže konzultanata,

- davanja prijedloga o iznosu sredstava koja će Ministarstvo gospodarstva
i HGA osigurati Croatehu radi pravovremenog tekućeg pokrivanja troškova
nastalih u svezi obveza Croateha prema točci 3.7. do 3.9. Ugovora,

- razmatranja mjesečnih izvješća Croateha o izvedenim uslugama i stanju
radova,

- utvrđivanja mjera i aktivnosti koje će poduzimati Croateh u okviru
Ugovora,

- te ostalih poslova vezanih za djelovanje Hrvatske mreže konzultanata

Članak 6.

Radom Komisije za praćenje rada Hrvatske mreže konzultanata rukovodi
predsjednik Komisije.

Članovi Komisije, između sebe, biraju predsjednika na rok od godinu
dana od dana izbora. Na funkciju predsjednika isti član može biti biran
najviše dva uzastopna mandata.

Članak 7.

Sjednice Komisije za praćenje rada Hrvatske mreže konzultanata saziva
predsjednik Komisije.

Sjednice Komisije sazivaju se prema potrebi, a najmanje jednom tromjesečno.

Članak 8.

Predsjednik Komisije za praćenje rad Hrvatske mreže konzultanata predsjedava
sjednicom Komisije i predlaže dnevni red.

Članak 9.

Za valjano odlučivanje o pitanjima iz nadležnosti Komisije za praćenje
rada Hrvatske mreže konzultanata, nužna je nazočnost sva tri člana Komisije.
O pitanjima iz nadležnosti Komisije, članovi Komisije odlučuju većinom
glasova svih članova.

Članak 10.

Na sjednici Komisije za praćenje rada Hrvatske mreže konzultanata vodi
se zapisnik.

Zapisnik sadrži odluke i zaključke i obvezno se dostavlja svim članovima
Komisije za praćenje rada Hrvatske mreže konzultanata, koji ga verificiraju
u roku od osam dana.

Članak 11.

Članovima Komisije za praćenje rada Hrvatske mreže konzultanata pripada
naknada za rad u Komisiji. Naknada će se isplaćivati kad budu osigurana
sredstva iz članka 5. stavka 3. Ugovora. Visina naknade utvrdit će se naknadno
dopunom ovog Poslovnika.

Članak 12.

Ovaj Poslovnik stupa na snagu danom donošenja.

Klasa: 311-01/97-01/903
Urbroj: 526-01-97-01
Zagreb, 24. lipnja 1997.

Ministar               Hrvatska garancijska agencija
**mr. Nenad Porges,** v. r. **mr. Hrvoje Matezović,** v. r.

Ostalo, NN 133/1997-1924